Το καρνέ των κατασκόπων

Το καρνέ των κατασκόπων (Πρωτότυπος τίτλος: Le Silencieux ) είναι γαλλο-ιταλικό δραματικό θρίλερ του 1973 σε σενάριο και σκηνοθεσία του Κλοντ Πινοτό, βασισμένο στο μυθιστόρημα «Drôle de pistolet» του Φράνσις Ρικ που εκδόθηκε το 1969. Πρωταγωνιστούν οι Λίνο Βεντούρα και Λέα Μασσάρι.

 Πλοκή 
Κατά τη διάρκεια επίσκεψης στο Λονδίνο μιας σοβιετικής επιστημονικής αντιπροσωπείας, οι βρετανικές μυστικές υπηρεσίες απαγάγουν ένα από τα μέλη της σκηνοθετώντας ένα τροχαίο ατύχημα. Αυτός δεν είναι άλλος από τον Γάλλο επιστήμονα, Κλεμάν Τιμπέρ, ο οποίος είχε απαχθεί από την KGB δεκαέξι χρόνια νωρίτερα. Όταν οι Σοβιετικοί αξιωματούχοι μεταβαίνουν στο νοσοκομείο όπου υποτίθεται νοσηλεύεται ο Τιμπέρ, έκπληκτοι μαθαίνουν ότι η σωρός του αποτεφρώθηκε κατά λάθος.

Την ίδια μέρα ο Τιμπέρ μεταφέρεται στο αρχηγείο της ΜΙ6, όπου συναντάται με ανωτάτους αξιωματούχους. Ο Τιμπέρ αρχικά αρνούμενος να συνεργαστεί μαζί τους, γνωρίζοντας τους θανάσιμους κινδύνους που τον περιμένουν, τελικά συμφωνεί να συμμετάσχει στην εξάρθρωση του σοβιετικού δικτύου κατασκοπείας στο Ηνωμένο Βασίλειο. Σε αντάλλαγμα για την συνεργασία που έδειξε οι Βρετανοί του χορηγούν μια νέα ταυτότητα, παρέχοντάς παράλληλα τα μέσα για να ξεκινήσει μια νέα ζωή στη Δύση. Η KGB γνωρίζοντας ότι μόνο ο Τιμπέρ ήξερε το δίκτυο κατασκοπείας, αντιλαμβάνεται ότι είναι ζωντανός και στέλνει μια ομάδα δολοφόνων για να τον εξοντώσει.

Εντελώς μόνος και απελπισμένος, ο Τιμπέρ επιστρέφοντας στη Γαλλία, θα αρχίσει να παλεύει για να βρει έναν τρόπο να ξεφύγει από το ανθρωποκυνηγητό των σοβιετικών. Αποδεικνύεται ότι η μόνη του επιλογή για να μείνει ζωντανός είναι η σύλληψη του ρώσου μαέστρου Μπορίς Κοροντίν ο οποίος βρίσκεται στο Παρίσι για μια συναυλία, από τις γαλλικές αρχές για κατασκοπεία, προκειμένου να δεχτούν οι Σοβιετικοί μια ανταλλαγή του μεταξύ του Τιμπέρ και Κοροντίν.

Ο Τιμπέρ κατορθώνει και φτάνει στο ξενοδοχείο όπου διαμένει ο Κοροντίν και αποσπά σημαντικά απόρρητα στοιχεία που είχε στην διάθεση του ο μαέστρος και τα ταχυδρομεί στην γαλλική υπηρεσία αντικατασκοπείας, ενώ παράλληλα ο ίδιος κατευθύνεται προς τα γαλλοελβετικά σύνορα, σε μια προσπάθεια να κερδίσει λίγο χρόνο. Αν και ο Κοροντίν θα συλληφθεί από τους γάλλους, οι Σοβιετικοί δεν θα σταματήσουν να καταδιώκουν τον Τιμπέρ, όπου θα καταφέρουν να τον εντοπίσουν σε μια απόκρημνη πλαγιά ενός βουνού. Εκεί θα τον πυροβολήσουν τραυματίζοντάς τον μόνο ελαφρά. Τελικά η KGB είχε δεχτεί να γίνει η ανταλλαγή, καθώς έκρινε ότι ο μαέστρος ήταν πιο σημαντικός από τον Τιμπέρ. Μετά την ανταλλαγή που λαμβάνει χώρα κάπου στα Γαλλο-Αυστριακά σύνορα, ο Τιμπέρ εξαφανίζεται τελείως. Η πρώην σύζυγός του, Μαρία θα μάθει τα νέα από τις εφημερίδες. Αλλά κι αν είχε νέα του, δεν θα τα μοιράζονταν με κανέναν.

 Διανομή ρόλων 

Λίνο Βεντούρα - Κλεμάν Τιμπέρ
Λέα Μασσάρι - Μαρία Μενέλα
Σουζάν Φλον - Ζαν, σύζυγος ενός φίλου του Κλεμάν
Λέο Τζεν - κύριος της MI5
Μπερνάρντ Ντεράν - κύριος Σατ, εκπρόσωπος του DST
Ρόμπερτ Πάρτι - δολοφόνος στο τρένο
Πιερ Φοργέ - καπνιστής στο τρένο
Πιερ-Μισέλ Λε Κοντ - Μπορίς Κοροντίν, Σοβιετικός μαέστρος και κατάσκοπος
Λουσιέν Λεγκράν - βιβλιοπώλης
Μισέλ Φορτέν - οδηγός φορτηγού

 Κυκλοφορία 

Η ταινία έκανε πρεμιέρα στις 21 Φεβρουαρίου 1973 στην Γαλλία. Στην Ελλάδα κυκλοφόρησε στις 26 Νοεμβρίου 1973 και προβλήθηκε στους κινηματογράφους «Έλλη» και «Άττικα» της Αθήνας.

 Υποδοχή 
Κριτικές 

 Παραπομπές 

 Εξωτερικοί σύνδεσμοι 


Κατηγορία:Ταινίες του 1973
Κατηγορία:Γαλλικές ταινίες της δεκαετίας 1970
Κατηγορία:Ιταλικές ταινίες της δεκαετίας 1970
Κατηγορία:Γαλλικές θρίλερ ταινίες
Κατηγορία:Γαλλικές δραματικές ταινίες
Κατηγορία:Γαλλόφωνες ταινίες
Κατηγορία:Αγγλόφωνες ταινίες
Κατηγορία:Ρωσόφωνες ταινίες
Κατηγορία:Σκηνοθετικό ντεμπούτο σε ταινίες
Κατηγορία:Ταινίες γυρισμένες στο Παρίσι
Κατηγορία:Ταινίες γυρισμένες στο Λονδίνο
Κατηγορία:Ταινίες βασισμένες σε γαλλικά μυθιστορήματα
Κατηγορία:Ταινίες τοποθετημένες σε νοσοκομεία
Κατηγορία:Ταινίες τοποθετημένες σε ξενοδοχεία
Κατηγορία:Ταινίες τοποθετημένες στο Παρίσι
Κατηγορία:Ταινίες τοποθετημένες στο Λονδίνο
Κατηγορία:Κατασκοπικές ταινίες
Κατηγορία:Ταινίες Ψυχρού Πολέμου